LV Eiropas Savienības Oficiālais Vēstnesis C 324/5

Uzklausīšanas amatpersonas nobeiguma ziņojums (1)

COMP/39.525 – Telekomunikacja Polska

2011/C 324/06

PAMATINFORMĀCIJA

Lēmuma projekts attiecas uz to, ka esošais Polijas telekomunikāciju uzņēmums Telekomunikacja Polska S.A. (TP) saskaņā ar LESD 102. pantu ļaunprātīgi izmantojis dominējošo stāvokli platjoslas interneta piekļuves vairumtirdzniecības tirgos.

Lieta tika ierosināta pēc Komisijas iniciatīvas sāktās izmeklēšanas rezultātā. 2008. gada septembrī notika pārbaudes apmeklējumi uzņēmumā TP, kas atrodas Varšavā, Polijā. Pēc pārbaužu veikšanas 2009. gada aprīlī tika ierosināta lietas izskatīšana (2).

RAKSTISKĀ PROCEDŪRA

Iebildumu paziņojums

Par iebildumu paziņojumu TP tika informēts 2010. gada 1. martā. Iebildumu paziņojumā Komisija izdarīja provizorisku secinājumu, ka dominējošo stāvokli ieņemošais telekomunikāciju operators dažādos procesa posmos bija atteicies alternatīviem operatoriem par maksu sniegt piekļuvi saviem platjoslas vairumtirdzniecības pakalpojumiem, tādējādi kaitējot konkurencei un klientiem platjoslas interneta piekļuves mazumtirdzniecības tirgū Polijā. Pārkāpums, iespējams, sākās, kad TP2005. gada 3. augustā sāka pirmās sarunas par piekļuves līgumu noslēgšanu, un iebildumu paziņojuma nosūtīšanas brīdī pārkāpums joprojām turpinājās.

Piekļuve lietas materiāliem

Piekļuve izmeklēšanas lietas materiāliem tika sniegta divu DVD formātā, kuri TP tika nosūtīti 2010. gada 8. martā.

Uzņēmumam TP nebija jautājumu saistībā ar piekļuvi lietas materiāliem.

Uz iebildumu paziņojumu sniedzamo atbilžu termiņa pagarinājums

Iebildumu paziņojuma adresātam sākotnēji tika noteikts astoņu nedēļu termiņš rakstisku komentāru sniegšanai par iebildumu paziņojumu no datuma, kad tika saņemti Komisijas lietas materiāli DVD formātā.

TP lūdza pagarināt termiņu. Šo lūgumu es apmierināju galvenokārt tāpēc, ka TP, vienojoties ar Konkurences ĢD, paralēli atbildēm uz iebildumu paziņojumu tobrīd gatavoja saistību piedāvājumu. Līdz ar to termiņš tika pagarināts par četrām nedēļām saskaņā ar paraugprakses projektā (3) noteikto saistību piedāvājumu termiņu. TP sniedza atbildes noteiktajā termiņā.

MUTISKĀ PROCEDŪRA

Mutiskā uzklausīšana

TP izmantoja savas tiesības uz mutisku uzklausīšanu. Pēc TP lūguma atlikt uzklausīšanu līdz brīdim, kad visi tā galvenie pārstāvji būs atgriezušies darbā no atvaļinājuma, uzklausīšana notika vēlāk, nekā sākotnēji plānots (jūlijā). Rezultātā uzklausīšana notika 2010. gada 10. septembrī. Tā ilga visu dienu.

Uz uzklausīšanu ieradās divas ieinteresētās trešās personas: Polijas valsts elektronisko un telekomunikāciju iekārtu ekonomikas palāta Krajowa Izba Gospodarcza Elektroniki i Telekomunikacji (“KIGEIT”) un alternatīvs operators Netia S.A. Pēc Komisijas uzaicinājuma uz uzklausīšanu ieradās arī valsts regulatīvā iestāde (UKE).

Mutiskās uzklausīšanas laikā TP apgalvoja, ka cita starpā uz to jau ir tikuši attiecināti regulatīvi izmeklēšanas un intervences pasākumi Polijā attiecībā uz tiem dažiem rīcības aspektiem, par kuriem Komisija ir izvirzījusi jautājumu, norādot uz ES konkurences noteikumiem. Līdz ar to ar Komisijas lēmumu tiktu pārkāptas TP pamattiesības netikt divkārši sodītam (“ne bis in idem”). Tā kā šī prasība bija pietiekami pamatota, es uz to vērsu uzmanību savā ziņojumā saskaņā ar 13. pantu (4). Prasība ir ņemta vērā lēmuma projektā un ierosinot naudassoda apmēru.

TP arī norādīja, ka iespējamais pārkāpums tika izbeigts pēc nolīguma starp TP un UKE parakstīšanas 2009. gada 22. oktobrī.

FAKTU IZKLĀSTA VĒSTULE

Pēc mutiskās uzklausīšanas Komisija veica papildu faktu konstatēšanu, lai noteiktu, vai pārkāpums patiešām tika izbeigts, kā apgalvoja TP. Tās secinājumi tika apkopoti 2011. gada 28. janvāra faktu izklāsta vēstulē. Pēc TP lūguma, kuru es daļēji apmierināju, sākotnēji noteiktais atbilžu sniegšanas termiņš, proti, četras nedēļas, tika pagarināts par divām nedēļām. TP atbildi sniedza 2011. gada 7. martā.

LĒMUMA PROJEKTS

Galvenās izmaiņas iebildumu paziņojumā ir tās, ka Komisija vairs neuzskata, ka pārkāpums būtu turpinājies līdz 2010. gada 1. martam – iebildumu paziņojuma nosūtīšanas datums – un pēc tā. Lēmumā tagad teikts, ka pārkāpums turpinājās vismaz līdz 2009. gada 22. oktobrim, kad TP un UKE noslēdza vienošanos.

Manuprāt, lēmuma projekts attiecas vienīgi uz iebildumiem, attiecībā uz kuriem TP tika dota iespēja paust savu viedokli.

Ņemot vērā iepriekš minētos apsvērumus, es uzskatu, ka ieinteresēto personu tiesības tikt uzklausītām šajā lietā ir ievērotas.

Briselē, 2011. gada 20. jūnijā Michael ALBERS

(1) Saskaņā ar 15. un 16. pantu Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci (OV L 162, 19.6.2001., 21. lpp).

(2) Saskaņā ar Padomes Regulas (EK) Nr. 773/2004 2. panta 1. punktu un Padomes Regulas (EK) Nr. 1/2003 11. panta 6. punktu.

(3) Skatīt: http://ec.europa.eu/competition/consultations/2010_best_practices/best_practice_articles.pdf

(4) Saskaņā ar Komisijas 2001. gada 23. maija Lēmumu (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci (OV L 162, 19.6.2001., 21. lpp).